
Valsts kanceleja uztur iepriekš pausto iebildumu un norāda, ka likumprojekta anotācijā ir nepieciešams ietvert tiesību akta administratīvo un atbilstības izmaksu monetāru novērtējumu, ņemot vērā, ka ar likumprojektu ir paredzēts mazināt administratīvo slogu komersantiem attiecībā uz speciālās atļaujas (licences) saņemšanas kārtību komercdarbībai ar Eiropas Savienības Kopējā militāro preču sarakstā minētajām precēm.

Vēršam uzmanību, ka atbilstoši Ministru kabineta noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktam tiesību aktu projektos ir nepieciešams veikt administratīvo izmaksu monetāru novērtējumu, ja tas paredz vai maina pienākumus, kuru izpildei nepieciešama iesniegumu, pārskatu, deklarāciju, lūgumu, paziņojumu un pieteikumu iesniegšana, datu ievade vai aktualizēšana informācijas sistēmās, dokumentu glabāšana un uzrādīšana vai citu procesu nodrošināšana.

Arī OECD administratīvā sloga mazināšanas metodoloģijā (pieejams: https://oecd-opsi.org/wp-content/uploads/2019/12/admin_simplification_methodology_16.08.pdf) ir uzsvērts, ka iestādēm, izstrādājot tiesību aktu projektus, ir pienākums izvērtēt to ietekmi uz administratīvajām izmaksām, jo jebkurš regulējums, kas ievieš strukturētus pienākumus vai procedūras, var radīt kvantitatīvi novērtējamu administratīvo slogu.

Ievērojot minēto, lūdzam atbilstoši precizēt anotācijas 2. un 7. sadaļu, tostarp veicot atbilstošus administratīvo izmaksu aprēķinus. Skaidrojam, ka novērtējums par fiziskām personām vai privāto tiesību juridiskām personām ir aizpildāms anotācijas 2. sadaļā, savukārt valsts un pašvaldību iestādēm – anotācijas 7. sadaļā. Administratīvo izmaksu monetārā novērtējuma veikšanai aicinām izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai ietverto metodiku (22.–25. lpp.), piemērojot paplašināto standarta izmaksu modeli. Metodiskie materiāli aprēķinu veikšanai pieejami Ministru kabineta tīmekļvietnē sadaļā “Metodiskās rokasgrāmatas un apmācības”.

